钦定古今图书集成/明伦汇编/官常典/第748卷 > 刘孔晖〈仆刘登 刘中 刘仪 杨时〉 杨芳 锺宽
## 钦定古今图书集成/明伦汇编/官常典/第748卷 > 刘孔晖〈仆刘登 刘中 刘仪 杨时〉 杨芳 锺宽

按《宝庆府志》：“孔晖，字养默，邵阳人。天启辛酉举于乡。
性至孝。丁丑任龙阳教谕，却贽勤课，多所造就。辛巳
迁新郑知县。时中州闯逆蹂躙，令望风解组。孔晖慨
然曰：‘国家养士不薄，平日虚设节义，急则委去，有愧
须眉，吾志决矣’。季秋驰至，谒子产祠，叹息久之。会岁
旱民疠，极为抚循赈济，修城濬濠，为城守计。土寇李”
际遇猖獗，攻犯者再。孔晖亲率练总赵汴等，擒斩王
二毛，渠魁二十三人，获骡马无数。十二月，闯逆偪城，
孔晖誓众守御。次日，复益数千呼降。孔晖登陴大骂，
为贼中伤。民感死拒，贼亦寻去。时贼攻汴，骁骑往，孔
晖誓死励众，或守死，或截杀，力持四十日。正月，闯恨
其抗拒，率众数万攻围。孔晖曰：“此吾致命之日也。”告
谕吏民：“死必葬我子产祠侧。”亟草书报父曰：“人谁不
死，男今得死所矣。老父不得尽孝之子，得稍尽忠之
子，亦可快然于心也。”援绝城陷，被执。贼欲屈之，骂不
绝口，遂遇害；时年五十三。中州题赠尚宝司卿，崇祀
名宦。后又合裴度、王曾、欧阳修及孔晖祀配子产祠，
祖籍吉安、庐陵并祀“乡贤。”楚抚宋一鹤、沅抚李乾德
题建“忠节祠”，崇祀“乡贤。”同时贡生龙阳、门人杨芳、义
侠锺宽、孔晖、家仆刘登、刘中、刘仪、杨时并从殉难。